## Zakon o izmjenama i dopunama Zakona o suzbijanju zlouporabe opojnih droga

### NN 163/2003 (16.10.2003.), Zakon o izmjenama i dopunama Zakona o suzbijanju zlouporabe opojnih droga

# hrvatski sabor

2349

Na teme­lju
članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O SUZBIJANJU ZLOUPORABE OPOJNIH DROGA

Proglašavam
Zakon o izmjenama i dopunama Zakona o suzbija­nju zlouporabe opojnih droga,
koji je donio Hrvatski sabor na sjednici 1. listopada 2003.

Broj:
01-081-03-3314/2
Zagreb, 6. listopada 2003.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O SUZBIJANJU ZLOUPORABE OPOJNIH DROGA

Članak 1.

U Zakonu o suzbijanju zlouporabe opojnih droga
(»Narodne novine«, br. 107/01. i 87/02.) u članku 5. stavku 4. riječ: »Zavodu«
zamjenjuje se riječima: »Hrvatskom zavodu za javno zdravstvo (u daljnjem
tekstu: Zavod)«.

Članak 2.

U članku 7. iza riječi: »Ured« briše se točka i
dodaju riječi: »i Povjerenstvo za suzbijanje zlouporabe opojnih droga (u
daljnjem tekstu: Povjerenstvo)«.

Iza stavka 1. dodaje se stavak 2. koji glasi:

»(2) Sastav i djelokrug rada Povjerenstva utvrđuje
Vlada Republike Hrvatske.«

   Članak 3.

U članku 34. stavak 2. mijenja se i glasi:

»(2) Mjere prevencije ovisnosti i specifične postupke
za oslobađanje od ovisnosti, mjere i postupke skrbi o ovisnicima i povremenim
uzimateljima opojnih droga provode Hrvatski zavod za javno zdravstvo i zavodi
za javno zdravstvo županija, odnosno Grada Zagreba.«

Članak 4.

Članak 35. briše se.

Članak 5.

Članak 36. briše se.

Članak 6.

Članak 37. mijenja se i glasi:

»(1)  Pomoć
ovisniku i povremenom uzimatelju opojne droge pružaju ustanove socijalne skrbi.

(2) Pomoć ovisniku i povremenom uzimatelju opojne
droge mogu pružati i vjerske zajednice, udruge i druge pravne osobe te fizičke
osobe.

(3) Pomoć iz stavka 1. i 2. ovoga članka pruža se
sukladno propisima u socijalnoj skrbi, prema programu koji donosi ministar
nadležan za poslove socijalne skrbi uz prethodnu suglasnost Povjerenstva.«

Članak 7.

U članku 39. riječ: »centrima« zamjenjuje se
riječima: »zavodima za javno zdravstvo, te Zavodom za socijalnu skrb«.

Članak 8.

U članku 42. stavci 1., 2. i 4. mijenjaju se i glase:

»(1) Opći program za suzbijanje zlouporabe opojnih
droga donosi Vlada Republike Hrvatske na prijedlog Ureda i uz pret­hod­no
mišljenje Povjerenstva.

(2) Posebne programe mjera za suzbijanje zlouporabe
opojnih droga i skrbi o ovisnicima, te pomoći ovisnicima o opojnim drogama i
povremenim uzimateljima opojnih droga na prijedlog nadležnog ministarstva,
odnosno državne upravne organizacije donosi Povjerenstvo, uz prethodno
mišljenje Ureda.

(4) O izvršenju programa nadležna ministarstva,
državne upravne organizacije i Hrvatski zavod za javno zdravstvo podnose
godišnje izvješće Uredu do 31. ožujka tekuće godine za pret­hodnu godinu.«

Članak 9.

U članku 48. stavku 3. riječi : »Zavodu i« brišu se.

Članak 10.

U članku 64. stavak 3. mijenja se i glasi:

»(3) Ako je počinitelj prekršaja ovisnik o opojnoj
drogi ili povremeni uzimatelj opojne droge, za prekršaje iz članka 54. – 63.
ovoga Zakona obvezno se uz novčanu kaznu izriče zaštitna mjera obveznog
liječenja u zdravstvenoj ustanovi koja za primjenu te zaštitne mjere ima
odobrenje Ministarstva zdravstva ili zaštitna mjera odvikavanja od ovisnosti u
ustanovi socijalne skrbi, udruzi, odnosno drugoj pravnoj osobi koja za primjenu
te zaštitne mjere ima odobrenje Ministarstva rada i socijalne skrbi, u trajanju
od tri mjeseca do jedne godine.«

Iza stavka 3. dodaju se stavci 4. i 5. koji glase:

»(4) Novčana kazna izrečena za prekršaje iz članka
54. – 63. ovoga Zakona neće se izvršiti ako počinitelj prekršaja koji je
ovisnik o opojnoj drogi, odnosno povremeni uzimatelj opojne droge postupak
liječenja u zdravstvenoj ustanovi iz stavka 3. ovoga članka, odnosno
odvikavanja od ovisnosti u pravnoj osobi iz stavka 3. ovoga članka, sa uspjehom
završi.

(5) Iznimno od odredbe stavka 3. ovoga članka, za
prekršaj iz članka 54. – 63. ovoga Zakona počinjen prvi puta, ovisniku o
opojnoj drogi ili povremenom uzimatelju opojne droge zaštitna mjera obveznog
liječenja ili odvikavanja od ovisnosti izriče se samostalno bez izricanja
novčane kazne.«

Članak 11.

U članku 65. stavak 6. briše se.

Članak 12.

U članku 66. stavci 1. i 2. brišu se.

Dosadašnji stavak 3. postaje stavak 1.

Članak 13.

Hrvatski zavod za javno zdravstvo preuzima poslove,
prostor, opremu, zaposlenike, te prava i obveze Hrvatskog zavoda za prevenciju
ovisnosti u roku i na način utvrđen Zakonom o zdrav­stvenoj zaštiti.

Članak 14.

Županijski, odnosno gradski centri osnovani do dana
stupanja na snagu Zakona o suzbijanju zlouporabe opojnih droga (»Narodne
novine«, br. 107/01.), a na temelju Nacionalne strategije nadzora nad opojnim
drogama, suzbijanja zlouporabe opojnih droga i pomoći ovisnicima i opojnim
drogama, danom stupanja na snagu ovoga Zakona postaju sastavni dio zavoda za
javno zdravstvo županije, odnosno Grada Zagreba na čijem su području osnovani.

Članak 15.

U osiguravanju sredstava za rad centara iz članka 14.
ovoga Zakona obvezne su sudjelovati županije i Grad Zagreb sredstvima iz svojih
proračuna namijenjenih za provedbu programa mjera za suzbijanje i prevenciju
zlouporabe opojnih droga i prevenciju ovisnosti na svom području.

Članak 16.

(1) Opći program za suzbijanje zlouporabe opojnih
droga Vlada Republike Hrvatske donijet će u roku od tri mjeseca od dana
stupanja na snagu ovoga Zakona.

(2) Posebne programe mjera za suzbijanje zlouporabe
opojnih droga i skrbi o ovisnicima, te pomoći ovisnicima o opojnim drogama i
povremenim uzimateljima opojnih droga Povjerenstvo će donijeti u roku od šest
mjeseci od dana stupanja na snagu ovoga Zakona.

Članak 17.

Ovaj Zakon stupa na snagu osmoga dana od dana objave
u »Narodnim novinama«.

Klasa:
530-08/03-01/01

Zagreb, 1. listopada 2003.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 163/2003-2349